ตามรอย ECB “แบงก์ชาติเดนมาร์ก” ขึ้นดอกเบี้ย 0.50% รักษาเสถียรภาพสกุลเงินโครน
“แบงก์ชาติเดนมาร์ก” ปรับขึ้นดอกเบี้ย 0.50% ตามรอย ECB เพื่อหวังรักษาเสถียรภาพสกุลเงินโครนเทียบกับยูโร ต่างจากแบงก์ชาติอื่นมีเป้าหมายในการปรับขึ้นดอกเบี้ยเพื่อควบคุมเงินเฟ้อ
“แบงก์ชาติเดนมาร์ก” ปรับขึ้นดอกเบี้ย 0.50% ตามรอย ECB เพื่อหวังรักษาเสถียรภาพสกุลเงินโครนเทียบกับยูโร ต่างจากแบงก์ชาติอื่นมีเป้าหมายในการปรับขึ้นดอกเบี้ยเพื่อควบคุมเงินเฟ้อ
21 ก.ค. 2565

ผู้สื่อข่าวรายงานว่า ธนาคารกลางเดนมาร์ก ประกาศปรับขึ้นอัตราดอกเบี้ยนโยบาย 0.50% สู่ระดับ -0.1% ในวันนี้ สอดคล้องกับการปรับขึ้นอัตราดอกเบี้ยของธนาคารกลางยุโรป (ECB) ก่อนหน้านี้เพียงไม่กี่ชั่วโมง
“การปรับขึ้นอัตราดอกเบี้ยดังกล่าวเป็นผลจากการปรับขึ้นอัตราดอกเบี้ยนโยบายของ ECB” แถลงการณ์ของธนาคารกลางเดนมาร์กระบุ
ทั้งนี้ธนาคารกลางเดนมาร์กมีเป้าหมายในการปรับขึ้นอัตราดอกเบี้ยเพื่อรักษาเสถียรภาพของสกุลเงินโครนเมื่อเทียบกับยูโร ซึ่งแตกต่างจากธนาคารกลางของชาติอื่นที่มีเป้าหมายในการปรับขึ้นอัตราดอกเบี้ยเพื่อควบคุมเงินเฟ้อ
โดย ECB มีมติปรับขึ้นอัตราดอกเบี้ย 0.50% ในการประชุมวันนี้ ซึ่งเป็นการปรับขึ้นอัตราดอกเบี้ยเป็นครั้งแรกในรอบ 11 ปี และเป็นการปรับขึ้นอัตราดอกเบี้ยครั้งใหญ่ที่สุดนับตั้งแต่ปี 2543 เพื่อสกัดการพุ่งขึ้นของเงินเฟ้อ
สำหรับการปรับขึ้นอัตราดอกเบี้ยดังกล่าว รุนแรงกว่าที่ ECB ส่งสัญญาณในเดือนมิ.ย.ว่าจะปรับอัตราดอกเบี้ยขึ้นเพียง 0.25% ในเดือนก.ค.
ทั้งนี้ ECB มีมติปรับขึ้นอัตราดอกเบี้ยเงินฝาก 0.50% สู่ระดับ 0% ในวันนี้ จากเดิมที่ระดับ -0.50% โดยอัตราดอกเบี้ยดังกล่าวได้ปรับตัวต่ำกว่า 0% นานถึง 9 ปี
นอกจากนี้ ECB ยังได้ปรับขึ้นอัตราดอกเบี้ยรีไฟแนนซ์ 0.50% สู่ระดับ 0.50% จากเดิมที่ระดับ 0% และปรับขึ้นอัตราดอกเบี้ยเงินกู้ 0.50% สู่ระดับ 0.75% จากเดิมที่ระดับ 0.25%